FI Euroopan unionin virallinen lehti C 29/1

KOMISSION LAUSUNTO,

annettu 28 päivänä tammikuuta 2011,

Euroopan parlamentin ja neuvoston direktiivin 98/37/EY 7 artiklan soveltamisesta Puolan viranomaisten toteuttamaan VERTO-merkkistä sähkökäyttöistä iskuporakonetta koskevaan kieltotoimenpiteeseen MD-2009-153

(ETA:n kannalta merkityksellinen teksti)

2011/C 29/01

1. Puolan viranomaisten ilmoitus

Koneita koskevan jäsenvaltioiden lainsäädännön lähentämisestä annetun direktiivin 98/37/EY (1) (jota sovellettiin 29 päivään joulukuuta 2009 asti) 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Puolan viranomaiset ilmoittivat 26 päivänä helmikuuta 2009 Euroopan komissiolle kieltotoimenpiteestä, jolla kielletään VERTO-merkkisen 50G502-tyyppisen kädessä pidettävän, kannettavan sähkökäyttöisen iskuporakoneen saattaminen markkinoille. Koneen oli valmistanut Zhejiang Wuyi Gongli Electric Machine Co. Ltd, F. H. Shan Ind. Zone Donggan, 321201 Wuyi Zhejiang Prov., Kiina, ja sen oli saattanut markkinoille Topex Sp. z.o.o Sp. k., ul. Pograniczna 2/4, 02-285 Varsova, Puola.

Euroopan komissiolle toimitettu asiakirja-aineisto sisälsi EY-vaatimustenmukaisuusvakuutuksen, jonka oli laatinut Topex Sp. z.o.o ja joka oli päivätty 22 päivänä lokakuuta 2007.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen laitteen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Puolan viranomaisten esittämät perustelut

Puolan viranomaisten toteuttamaa toimenpidettä perusteltiin sillä, että kyseinen iskuporakone ei ole seuraavien direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen (viittaus yhdenmukaistettujen eurooppalaisten standardien EN 60745-1:2003 – Kädessä pidettävät moottorikäyttöiset sähkötyökalut – Turvallisuus – Osa 1: Yleiset vaatimukset, ja EN 60745-2-1:2003 – Kädessä pidettävät moottorikäyttöiset sähkötyökalut – Turvallisuus – Osa 2–1: Porien ja iskuporien erityisvaatimukset), joihin viitattiin EY-vaatimustenmukaisuusvakuutuksessa:

1.5.1 – Sähköstä aiheutuvat vaarat

Vahvistetun eristyksen riittämätön läpilyöntilujuus: sellaisten metalliosien, joihin pääsee käsiksi (kara), ja jännitteisten osien välillä tapahtui ylilyönti määrätyn kynnystason alittavalla jännitetasolla; tästä aiheutuu näin ollen sähköiskun vaara.

1.7.3 – Merkinnät

Porakonetta ei ollut merkitty asianmukaisesti: merkkikilpi irtosi, mikä voi johtaa koneen turvallisen käytön kannalta olennaisen tiedon puuttumiseen.

3. Komission lausunto

Komissio kirjoitti 28 päivänä heinäkuuta 2010 Topex Sp. z.o.o.:lle, joka oli allekirjoittanut EY-vaatimustenmukaisuusvakuutuksen, ja kehotti sitä toimittamaan Puolan viranomaisten määräämää toimenpidettä koskevat huomautuksensa. Tähän mennessä ei ole saatu vastausta.

Komissio katsoo käytettävissä olevien asiakirjojen perusteella Puolan viranomaisten osoittaneen, että rajoitustoimenpiteen kohteena oleva kone ei täytä edellä tarkoitettuja olennaisia terveys- ja turvallisuusvaatimuksia. Vaatimusten noudattamatta jättämisestä aiheutuu vakavia riskejä koneen käyttäjille.

Noudatettuaan vaadittua menettelyä komissio katsoo, että Puolan viranomaisten toteuttama toimenpide on perusteltu.

Tehty Brysselissä 28 päivänä tammikuuta 2011. Komission puolesta Antonio TAJANI Varapuheenjohtaja

(1) EYVL L 207, 23.7.1998, s. 1.